ان کی بیوی مکہ میں رہتی تھیں اور کل مال و متاع بھی وہیں تھے،اسلام لانے کے بعد کل اثاثہ مدینہ منورہ منتقل کرنے کی ضرورت ہوئی ، ورنہ مشرکین کا دستِ ظلم دراز ہو جاتا ، ؛لیکن وہ لوگ مشتبہ ہو چکے تھے ، آسانی سے لانا بھی ممکن نہ تھا،اس لیے انھوں نے آنحضرت ﷺ سے ایک تدبیر کی اجازت مانگی،آپ نے مصلحتاً دیدی،یہ اجازت لے کر مکہ گئے قریش نے آنحضرت ﷺ کے حالات دریافت کرنا شروع کیے ، انھوں نے کہا محمد صل اللہ علیہ وآلہ وسلم نے بہت شکست کھائی ، ان کے تمام ساتھی مارے گئے وہ خود گرفتار کرلیے گئے ہیں اور عنقریب تم لوگوں کے سامنے لاکر قتل کیے جائیں گے ، قریش کے لیے اس سے بڑھ کر مژدہ کیا ہو سکتا تھا ،آن کی آن میں یہ خبر تمام شہر میں پھیل گئی ،اس طرح مشرکین کو خوش کرکے کہا محمد ﷺ کا سازو سامان فروخت ہو رہا ہے میں چاہتا ہوں کہ تاجروں کے پہنچنے کے قبل خریدلوں ، مکہ میں لوگوں پر میرا قرض ہے ، اگر تم لوگ کوشش کرو تو آسانی سے وصول ہو سکتا ہے ، سب اس کار خیر کے لیے تیار ہو گئے اور کوشش کرکے کل بقایا وصول کرا دیا ، اس کے بعد گھر کا کل اندوختہ لیا ، حضرت عباسؓ کے کانوں تک یہ خبر پہنچی تو ان کو اس قدر صدمہ ہوا کہ خود واقعہ کی تحقیق کے لیے بھی نہ آسکے اور ایک لڑکے کی زبانی بلا بھیجا ، حجاجؓ ان کے پاس گئے اوران کو تخلیہ میں لیجا کر اصل واقعہ سنایا کہ میں نے روپیہ وصول ہوجانے کے لیے یہ خبر مشہور کی تھی ، میں خود مشرف باسلام ہو چکا ہوں ، اگر اہل مکہ کو اس کی خبر ہو جاتی تو ایک حبہ بھی نہ دیتے ، آنحضرت ﷺ اللہ کے فضل سے بالکل محفوظ ہیں ، خیبر کا میدان بھی مسلمانوں کے ہاتھ رہا اور آنحضرت ﷺ حیی بن اخطب رئیس خیبر کی لڑکی کے ساتھ ایام عروسی بسر کر رہے ہیں؛لیکن جب تک میں ان کی زد سے نہ نکل جاؤں،اس وقت تک اس راز کو کسی پر ظاہر نہ کروؑ چنانچہ تین دن تک حضرت عباسؓ بالکل خاموش رہے ، چوتھے دن جب اطمینان ہو گیا اور ان کی بیوی سے واقعہ بیان کیا پھر مسجد میں آئے ، یہاں بھی وہی تذکرہ تھا ، آپ نے لوگوں کو مخاطب کرکے فرمایا کہ آنحضرت ﷺ نے خیبر فتح کر لیا ،حیی بن اخطب کی لڑکی ان کی زوجیت میں آئی ، بنی ابی حقیق سرداران یثرب کی گردنیں اڑادی گئیں اور حجاج رضی اللہ تعالیٰ عنہ اپنا مال و متاع لے کر روانہ ہو گئے ، لوگوں نے پوچھا تم نے کس سے سنا،فرمایا حجاج سے ،ان لوگوں نے ان کی بیوی سے تحقیق کیا تو واقعہ سچ نکلا ، اس کے پانچویں دن مدینہ سے بھی خبریں آگئیں؛لیکن اب کیا ہو سکتا تھا ، حجاج قابو سے نکل چکے تھے ، اس لیے خاموش ہو گئے ۔
Entity: مدینہ — Type: /location/city, /location